
	Εκδήλωση
μνήμης και τιμής για τον Ανδρέα Κύρρη
στο Σπίτι της Κύπρου

Παρουσία του Πρέσβη της Κυπριακής Δημοκρατίας κ. Κυριάκου Κενεβέζου, πραγματοποιήθηκε, την Πέμπτη 3 Οκτωβρίου 2019, στο Σπίτι της Κύπρου στην Αθήνα, τιμητική εκδήλωση αφιερωμένη στη μνήμη και τη μεγάλη προσφορά του αείμνηστου Ανδρέα Κύρρη, ιδρυτικού μέλους και Διαχειριστή, έως τον αδόκητο θάνατό του στις 3 Ιουλίου 2018, της «Εταιρείας Φίλων του Κυπριακού Πολιτιστικού Κέντρου: Το Σπίτι της Κύπρου».

Όπως χαρακτηριστικά ανέφερε η Μορφωτική Σύμβουλος της Πρεσβείας, καλωσορίζοντας την οικογένεια του εκλιπόντος, τα εξέχοντα μέλη της «Εταιρείας Φίλων» και τους πολλούς φίλους και συνεργάτες του, η εκδήλωση μνήμης και τιμής «είναι απόρροια ενός ηθικού χρέους προς τον Ανδρέα Κύρρη, ο οποίος άοκνα και αφειδώλευτα, ως πολύτιμος στυλοβάτης, δούλεψε σκληρά, και ως Διαχειριστής, για την εύρυθμη λειτουργία του Σπιτιού της Κύπρου, αλλά και για να καταστήσει το όραμά μας πραγματικότητα: να γίνουν όλοι κοινωνοί της πολιτισμικής δημιουργίας της Κύπρου».

Στο πλαίσιο της εκδήλωσης, για τον Ανδρέα Κύρρη, μίλησαν, ο Καθηγητής Διεθνών Σχέσεων και Στρατηγικών Σπουδών του Τμήματος Διεθνών και Ευρωπαϊκών Σπουδών Πανεπιστημίου Πειραιώς κ. Παναγιώτης Ήφαιστος, η τέως Μορφωτική Σύμβουλος της Πρεσβείας κ. Μαρία Παναγίδου και ο Πρέσβης κ. Κυριάκος Κενεβέζος,
Ο Καθηγητής κ. Ήφαιστος, νεανικός φίλος του Ανδρέα Κύρρη, αναφέρθηκε στη γνωριμία και τη μακροχρόνια φιλία τους, αλλά και στη μακρά παράδοση και γενεαλογία της οικογένειας Κύρρη στη Λάπηθο, σκιαγραφώντας μέσα από την αφήγησή του το ήθος, τον χαρακτήρα, την πολυσχιδή προσωπικότητα, τις πνευματικές αναζητήσεις αλλά και τη μεγάλη διάθεση για προσφορά που τον διέκρινε σε όλη του τη ζωή.
Η κ. Παναγίδου, αφού αναφέρθηκε στη στενή συνεργασία της με τον Ανδρέα Κύρρη κατά τη θητεία της στο Σπίτι της Κύπρου, τον χαρακτήρισε ως έναν άνθρωπο χαμηλών τόνων, αλλά ισχυρής θέλησης, χαρακτήρα ακέραιο, μία προσωπικότητα υψηλού ήθους, ως έναν άνθρωπο ανοιχτό και θετικό σε νέες ιδέες, ειλικρινή, ευθύ και αποτελεσματικό, που «άφησε το αποτύπωμά του, από όπου και αν πέρασε, επαγγελματικά και κοινωνικά, ένα αποτύπωμα ουσίας, που κάνει την απουσία του αισθητή και το κενό δυσαναπλήρωτο». 
Ο Πρέσβης κ. Κενεβέζος, ολοκληρώνοντας τον κύκλο των ομιλιών, επεσήμανε ότι ο Ανδρέας Κύρρης τοποθετείται και ανήκει στην κατηγορία του Ευπατρίδη, του ανδρός, ο οποίος, εκτός του ότι υπηρέτησε την Πατρίδα, και με την παρουσία και συμμετοχή του στον ‘υπέρ Ελευθερίας’ Αγώνα της Κύπρου, το 1955-59, «η ζωή του όλη ήταν γεμάτη προσφορά και αγωνία για τον τόπο».  Όπως, είπε, χαρακτηριστικά, «τη σκυτάλη που μας άφησε, οφείλουμε να την κρατήσουμε και με τα δυο μας χέρια, με στόχο και σκοπό τα οράματά του, να τα φέρουμε στο μεγαλύτερο βαθμό εις πέρας».
Εκ μέρους της οικογένειας Κύρρη, αντιφώνηση απηύθυνε ο γιος του Λεωνίδας, νέος Διαχειριστής της Εταιρείας Φίλων του Σπιτιού της Κύπρου, ο οποίος ευχαρίστησε τον Πρέσβη κ. Κενεβέζο και τη Μορφωτική Σύμβουλο δρα Στυλιανού για την πρωτοβουλία της εκδήλωσης, καθώς και τους ομιλητές και όλους τους παρευρισκόμενους που με την παρουσία τους τίμησαν τη μνήμη του πατέρα του, Ανδρέα Κύρρη.
4 Οκτωβρίου 2019

Ο Ανδρέας Κύρρης γεννήθηκε το 1938 στην Τύμπου. Αποφοίτησε με άριστα το 1956 από το Παγκύπριο Εμπορικό Λύκειο Λάρνακας και του προσφέρθηκε υποτροφία στην Ελλάδα, την οποία αρνήθηκε, για να υπηρετήσει την πατρίδα και να γίνει μέλος της ΕΟΚΑ στα μαχητικά τμήματα με το ψευδώνυμο «Ηρακλής».  Με το πέρας του Εθνικοαπελευθερωτικού Αγώνα έφυγε για σπουδές Οικονομικών στο Λονδίνο, ενώ παράλληλα εργαζόταν σε γραφείο ορκωτών λογιστών. Ολοκληρώνοντας τις σπουδές του, το 1965, αποδέχεται θέση λογιστού σε ναυτιλιακό συγκρότημα και μετέπειτα αρχίζει να εργάζεται σαν ανώτερο στέλεχος στην εταιρεία Moore Stephens Chartered Accountants στον Πειραιά. Το 1968 παντρεύεται τη σύζυγό του Ευαγγελία, με την οποία απέκτησε δύο παιδιά, τη Μαριαλένα και τον Λεωνίδα. Το 1976 άρχισε την επιχειρηματική του δραστηριότητα στη ναυτιλία, την οποία συνέχισε, με επιτυχία, έως το πέρας της ζωής του. Από νεαρή ηλικία , επέδειξε μεγάλο ενδιαφέρον για την ιστορία, και τα πολιτιστικά δρώμενα, και μεγαλώνοντας, εξελίχθηκε σε λάτρη των εικαστικών και της τέχνης γενικότερα. Από το ξεκίνημα της λειτουργίας του Σπιτιού της Κύπρου το 1987 ο Ανδρέας Κύρρης επέδειξε άοκνο ενδιαφέρον και μετείχε ενεργά στην Εταιρεία των Φίλων του Σπιτιού της Κύπρου όπου διετέλεσε χορηγός μέχρι το θάνατό του υπηρετώντας σε διοικητικές θέσεις.

